google/wiki40b huggingface dataset:
משה צ'אוסקי

משה צַ'אוּסקי (3 באוגוסט 1935 - 26 בספטמבר 2014) היה צייר ישראלי.

ביוגרפיה

צ'אוסקי נולד באוגוסט 1935 בעיר וילנה שבפולין לבתיה וליעקב. בן יחיד למשפחה. רק לאחר סיים לימודי תיכון מוגברים במתמטיקה ופיזיקה, הורשה לפנות ללימודי אמנות. כישרונו היה ניכר היה לראות כבר בגיל הגן כאשר ישב וצייר נופים ואנשים בדיוק מרבי. בווילנה הוא התקבל לאקדמיה לאומנות ובשנת 1953 זכה בפרס הראשון של האומנים הצעירים. 
בשנת 1958 התחתן עם בחירת ליבו עדה גרודצקי ובשנת 1959, לאחר מגורים של חצי שנה בוורשה בירת פולין, עלו לישראל ונקלטו במעברות של הרצליה.
בימיו הראשונים בארץ שימש משה כמורה לאומנות בבתי ספר. מהר מאוד קיבל משרה כקריקטוריסט של העיתון "ידיעות אחרונות" שם עבד עד שנת 1965.
בשנת 1965 החל לעבוד במרכז החישובים של מכון ויצמן למדע ומשם פרש לגמלאות בשנת 1995.
החל משנת 1968 הציג עבודותיו התערוכות יחיד ובתערוכות קבוצתיות. לאחר כל תערוכה קבוצתית בארצות הברית הוא הוזכר במאמרי האומנות המרכזיים של הניו-יורק טיימס, וכן גם במאמרי האומנות בקליוולנד אוהיו.
סדרה שלמה של ציוריו נרכשה במלחמת ששת הימים על ידי אספן אמריקאי. 
הוא הוזכר רבות גם בעיתונים הישראליים: ידיעות אחרונות, מעריב, הארץ וכדומה 
התראיין גם בערוצי הרדיו והטלוויזיה, ב-1987, בקול השלום אצל יוסי גרבר וערוץ הראשון בטלוויזיה. 
תמונות רבות מופיעות באוספים פרטיים וציבוריים כגון: משרד ראש הממשלה, בנק הפועלים, חברות ביטוח בישראל ומחוצה לה, ואצל אספנים פרטיים בכל רחבי העולם.
מכבי עירוני נתיבות

היסטוריה

הקבוצה נוסדה בשנת 2002. לאחר שקבוצת הפועל נתיבות (ששיחקה בליגה א' בשנות ה-50) התפרקה סופית בשנת 2001.  בסיום עונת 2003/2004 העפילה לראשונה בתולדותיה לליגה ב'. בתום עונת 2006/2007 העפילה הקבוצה לראשונה לליגה א'.
בעונת 2008/2009 (בהדרכת המאמן אהוד כחילה) הייתה הקבוצה על סף העפלה לליגה הלאומית, אך בעקבות הפסד למכבי באר שבע סיימה במקום השני. באותה עונה הגיעה הקבוצה עד סיבוב ט' של גביע המדינה, בו הוגרלה נגד הפועל עכו מליגה הלאומית. המשחק נערך בנתיבות לעיני 5000 אוהדים והסתיים בתוצאה 0-3 להפועל עכו.
בעונת 2009/2010 הגיעה הקבוצה עד סיבוב ח' של גביע המדינה, בו הפסידה 0–1 להפועל באר שבע משער של מאור מליקסון לקראת סיום המשחק. בעונת 2010/2011 הקבוצה הגיעה בפעם השנייה ברציפות לסיבוב ח' והפסידה 0–1 לסקציה נס ציונה מהליגה הלאומית. 
בסיום עונת 2011/12 סיימה הקבוצה במקום ה-14 שאילץ אותה להתמודד במשחק מבחן מול הפועל אזור מליגה ב' כדי להישאר בליגה א'. אזור ניצחה את נתיבות 0–1 הורידה אותה לליגה ב' ועלתה במקומה לליגה א'. בכך נפרדה הקבוצה מליגה א' וירדה חזרה לליגה ב' לאחר 5 שנים.
לאחר מספר ניסיונות לעלות בחזרה לליגה א', הגיעה הקבוצה בתום עונת 2016/2017 למשחקי המבחן להישארות בליגה ב' ונחלצה בזכות ניצחון מול בית"ר יבנה.
פייטרו ד'אבנו

תולדות חייו

ד'אבנו נולד בשנת 1250 באבאנו באני, עיירה באיטליה. הוא למד רפואה בפדובה ולאחר מכן היגר לקונסטנטינופול אשר בטורקיה, על מנת ללמוד יוונית. משם היגר לפריז, בה למד רפואה ומתמטיקה וזכה בתואר דוקטור לפילוסופיה. הוא ערך מסעות באנגליה ובסקוטלנד, אך נקרא לשוב לפדובה ובשנים 1303–1304 שימש בה כפרופסור לרפואה באוניברסיטת פדובה.
שמו נפוץ ברחבי ארצו ושכרו היה גבוה. יחד עם האסטרונומיה, למד אף אסטרולוגיה ועסק אף בכשפים.

מותו

בשנת 1306 הועמד לדין על ידי האינקוויזיציה כמכשף ועונה במעצרו לשם הודאה, אך לבסוף הצליח לטהר את עצמו מאשמת הכישוף. בשנת 1315 הואשם שוב בכישוף והובא לדין, אולם מת בגיל 66, לפני שיצא פסק דינו. החקירה נמשכה גם אחרי מותו. הוא נמצא אשם וגופתו נשרפה.

משנתו

ד'אבנו כתב ספרים בפילוסופיה וברפואה ותירגם מספריהם של סופרי העולם העתיק ושל הסופרים הערבים.

רפואה

הוא נחשב לרופא המשכיל בדורו. ספריו בתחום הרפואה היו נפוצים ושימשו ללימודי רפואה עד למאה ה-16. פייטרו תמך ברעיונות הרפואיים והפילוסופיים של אבן רושד ואבן סינא, בספרו Conciliator differentiarum quae inter philosophos et medicos versantur שנכתב בין השנים 1303 ל-1310 הוא מנסה ליישב בין הרפואה הערבית לתורת הטבע היוונית על ידי עיסוק בסוגיות אנטומיות ופיזיולוגיות.

אסטרולוגיה

פייטרו ד'אבנו הרבה לעסוק באסטרולוגיה ובפרט התעניין בתנועת "ספירת כוכבי השבת" שלפי המודל הגאוצנטרי של תלמי היא הגלגל האחרון (אחרי שבתאי). תלמי עצמו העריך כי גלגל זה נע במהירות זוויתית של מעלה אחת ב-100 שנים כך שהוא משלים הקפה אחת סביב הארץ ב 36,000 שנה פייטרו ד'אבנו חישב מהירות סיבוב של מעלה אחת ב70 שנה, הוא ייחס לתנועת הגלגל השמיני חשיבות רבה בשל השינויים העצומים המתחוללים עם השלמת סיבוב כזה ("שנה גדולה" Annus Magnus) הכוללים, למשל, הפיכת יבשה לים כמודגם בסיפורה של אטלנטיס. לפי דעתו, כאשר נוצרת התאמה בין מזלות טלה ומאזניים המציינים את ימי השוויון והמזלות ה"טרופיים" סרטן וגדי המציינים את היום הארוך והקצר בגלגלי כוכבי הלכת מתאימים בדיוק למזלות אלו בגלגל כוכבי השבת מופיע "תור זהב" בו בני האדם חזקים יותר ומאריכים ימים. תור זהב כזה נמשך 500 שנים לפני ואחרי זמן ההתאמה המושלמת בין המזלות והוא אירע בעת העתיקה כך שהופיעו מנהיגים כאלכסנדר הגדול ויוליוס קיסר וענקי רוח כאפלטון, אריסטו, אוקלידס וכו'. כשגדלה אי ההתאמה בין כוכבי הלכת לכוכבים הקבועים מדרדר טבע האדם, יורדת תוחלת החיים, יורד ערכן של האמונה והחוק, השלטון נעשה מושחת ובני האדם מדוכאים. חשיבות רבה מיוחסת בכתביו לצרופים של כוכבי לכת: כאשר צדק ושבתאי מופיעים יחד בתחילת מזל טלה תיווצר אישיות מאוזנת היטב אך לא יותר מאדם אחד באותו זמן. אדם כזה יכול להיות נביא, מחוקק, מייסד דת ומורה דרך לאנושות. פייטרו מקשר בין משך הזמן בו יישמר הצירוף האסטרולוגי הזה למשך חייו של ישו.
קיונאו איצ'יקי

ביוגרפיה

איצ'יקי נולד במחוז שיזואוקה, וסיים את לימודיו במחזור ה-28 של האקדמיה הצבאית הקיסרית בשנת 1916. לאחר מכן שימש מדריך בבית הספר לרגלים במחוז צ'יבה.

מלחמה בסין

ב-1934 קיבל איצ'יקי דרגת מייג'ור, וב-1936 קיבל פיקוד על גדוד בחיל המצב היפני בסין. ב-7 ביולי 1937 ערכו כוחות יפנים תמרונים צבאיים ליליים בסמוך לגשר מרקו פולו שבבייג'ינג, וירו כדורי סרק לעבר בסיס סיני שניצב בסמוך. הסינים, שחשבו שמדובר באש חיה, השיבו אש תותחים. משאחד מהחיילים היפנים לא שב לעמדתו, חשב קיונאו איצ'יקי שנפל בשבי הסינים, והורה לתקוף את העמדות הסיניות. תקרית גשר מרקו פולו למעשה גרמה לפרוץ מלחמת סין-יפן השנייה. לאחר התקרית שב איצ'יקי ליפן, ושימש מדריך בבתי הספר של הצבא הקיסרי.

המערכה באסיה ובאוקיינוס השקט

עם פרוץ המערכה באסיה ובאוקיינוס השקט בדצמבר 1941 קיבל איצ'יקי דרגת קולונל ואת הפיקוד על הרגימנט ה-28. ביוני 1942 הוביל איצ'יקי את הכוח שנשלח לכבוש את אטול מידוויי, אך תבוסת כוחות הצי הקיסרי היפני היפניים בקרב מידוויי הביאה לביטול המבצע. באוגוסט 1942 סופח הרגימנט של איצ'יקי לארמייה ה-17, ונשלח לדרום האוקיינוס השקט. באותו חודש נחתו כוחות בעלות הברית בגוודלקנל שבאיי שלמה, ובתגובה נשלח איצ'יקי בראש חלק מהרגימנט שלו (הגדוד השני וכוחות מסייעים) לאי במטרה לכבוש את שדה התעופה מידי בעלות הברית.
ב-19 באוגוסט הובילו שש משחתות את איצ'יקי ו-916 חיילים מבסיס הצי בלגונת טרוק לטאיבו פוינט, נקודה במערב החוף הצפוני של גוודלקנל. הפיקוד העליון הורה לאיצ'יקי להקים ראש חוף בטאיבו ולהמתין להגעת שאר הרגימנט שלו, אך הוא החליט להתקדם לעבר קווי בעלות הברית עוד באותו היום. מהמודיעין שנמסר לו טרם הנחיתה, חשב איצ'יקי שבאי נמצאים כ-2,000 מגינים, אך למעשה מספר היה מעל 11,000 נחתים מחיל הנחתים של ארצות הברית, שהיו מחופרים היטב מסביב לשדה התעופה.
בליל ה-21 באוגוסט נהדף הכוח של איצ'יקי בקרב טנרו לאחר שערך מספר התקפות חזיתיות, ובשעות היום חוסל הכוח כמעט לחלוטין.
ישנן גרסאות סותרות לגבי גורלו של איצ'יקי. חלק מהעדויות מצביעות על כך שהוא נהרג במהלך אחת ההתקפות החזיתיות בליל הקרב, בעודו מוביל את חייליו במתקפת בנזאי. גרסאות אחרות גורסות שאיצ'יקי ביצע ספוקו – התאבדות יפנית מסורתית – כדי לכפר על הבושה שבתבוסת כוחות.
אנדריאה ברונו

אנדריאה ברונו (נולד בטורינו ב-11 בינואר 1931) הוא אדריכל איטלקי המתמחה בעיקר בשימור ובשחזור של אתרים היסטוריים ובתכנון מוזיאונים.

ביוגרפיה

סיים את לימודיו בפקולטה לאדריכלות באוניברסיטה הפוליטכנית בטורינו בשנת 1956. ברונו מומחה בתחום שימור ארכיטקטוני של מבנים היסטוריים, מוזיאונים ומבנים ציבוריים. בין הפרויקטים שהוביל כאדריכל נמנים בין השאר טירת ריבולי וקתדרלת בגרטי, המוזיאון לאמנות מודרנית בריבולי והפקולטה לכלכלה של אוניברסיטת טורינו באיטליה, תיאטראות הבריגיטות בבלגיה ופרויקטים רבים ברחבי אירופה והעולם.

החל משנת 1974 משמש ברונו כיועץ בכיר של ארגון אונסק"ו ומנהל פרויקטים בשם הארגון במשימות רבות בעולם, במדינות יוגוסלביה לשעבר, בקפריסין, באפגניסטן, במרוקו ובמדינות נוספות, ואף בישראל.

בשנים 1976–1990 שימש פרופסור לשימור ארכיטקטוני בפקולטה לאדריכלות באוניברסיטה הפוליטכנית בטורינו, איטליה. בשנים 1991–2002 שימש מרצה לשימור ארכיטקטוני בפקולטה לאדריכלות באוניברסיטה הפוליטכנית במילאנו, איטליה. בשנים 1997–2010 כיהן כנשיא המרכז הבינלאומי לשימור, Raymond Lemaire באוניברסיטת לובן בבלגיה.
ברונו משמש יועץ בכיר של ארגון ICCROM. הוא לימד ב-ICCROM ברומא, במחזורים שנתיים, את הקורס "שימור ארכיטקטוני בינלאומי", ושימש שופט מומחה בתחרויות לאומיות ובינלאומיות.

בשנת 2006 ביקר ברונו בירושלים כשליח של אונסק"ו במסגרת תוכנית השימור של המורשת התרבותית של העיר העתיקה בירושלים. ב-2016 מונה ברונו להוביל את פרויקט השימור בתל אביב, 1909TLV.
סטודיו האדריכלות של ברונו ממקום בבניין בן שלוש קומות בעל חלל גבוה ופתוח ברחוב אסטי בטורינו, איטליה.
ארנסט, הנסיך הבוחר מסקסוניה

ביוגרפיה

ארנסט נולד במייסן ב-24 במרץ 1441, לפרידריך השני, הנסיך הבוחר מסקסוניה ומרגרטה מאוסטריה אחותו של פרידריך השלישי, קיסר האימפריה הרומית הקדושה. בשנת 1451 מת אחיו פרידריך, וארנסט מונה ליורש העצר של סקסוניה. בשנת 1455 נחטפו ארנסט ואחיו אלברכט על ידי האביר קונץ פון קאופונגן, במה שנודע בהיסטוריה הגרמנית כPrinzenraub, כלומר גניבת הנסיכים.
בשנת 1464 מת אביו פרידריך השני, הנסיך הבוחר מסקסוניה, וארנסט עלה לשלטון במקומו. בשנת 1482 ירש ארנסט יחד עם אחיו את רוזנות תורינגיה, ובשנת 1485 פוצלה הנחלה בין האחים; ארנסט קיבל את החלק המערבי (תורינגיה), ואילו אלברכט השלישי, דוכס סקסוניה קיבל את החלק המזרחי (סקסוניה).
ב-26 באוגוסט 1486 מת ארנסט בתאונת רכיבה, ובנו פרידריך השלישי, הנסיך הבוחר מסקסוניה עלה לשלטון במקומו.
התאחדות ההנהגה הדרומית-נוצרית

התאחדות ההנהגה הדרומית-נוצרית (באנגלית: Southern Christian Leadership Conference ידוע גם בראשי התיבות: SCLC) הוא ארגון אפרו אמריקאי לזכויות אזרח. הארגון לקח חלק גדול במאבקים לשוויון זכויות של התנועה לזכויות האזרח במחצית השנייה של המאה ה-20. הארגון הוקם על ידי מרטין לותר קינג וראלף אברנטי ב-1957, קינג היה נשיאו הראשון עד להירצחו.

פעילותו

הארגון הוקם כדי לרתום את כוחם הציבורי של הכנסיות המאחדות פעילות של אפרו-אמריקאים לאחד אותן ולהביא למודעות ציבורית ותקשורתית את המאבק נגד הפרת זכויות אדם ונגד גזענות. הטקטיקה שבחר קינג שילבה הפגנות ללא שימוש באלימות שהופנו נגד מערכת חוקי האפליה הגזעית בדרום ארצות הברית, ואלו זכו להד תקשורתי רחב. קינג השתמש בעניין הציבורי ויזם כיסוי תקשורתי שתיעד את חיי היום יום של קהילות אפרו אמריקאיות תחת עול האפליה וההפרדה, הוא פעל לשפוך אור על האלימות שהופנתה כלפי פעילים למען זכויות האדם מצד המתנגדים ושליחיהם, פעילות ארגון SCLC העלתה לסדר היום הציבורי את נושא זכויות האדם, והגיעה לשיאה עם חקיקת חוק זכויות האזרח (1964) שאסר לחייב הפרדה גזעית בבתי הספר, בדיור או בתעסוקה.
פעילות נוספת הייתה חקיקת חוק זכות ההצבעה (1965), שנתן לרשויות הפדרליות כלים לאכיפת התיקון ה-15 לחוקת ארצות הברית, שכבר עיגן חוקתית את איסור האפליה במתן זכות בחירה על רקע גזעי ב-1870. החוק הוצג על ידי הנשיא לינדון ב. ג'ונסון בנאומו ב-17 במרץ 1965, עבר בסנאט ב-26 במאי, למחרת סיומה של צעדת מחאה בת ארבעה ימים בהנהגת קינג ו-25,000 צועדים מסלמה (Selma) למונטגומרי, ואושר על ידי בית הנבחרים ב-2 באוגוסט.
סוכנות ה-FBI עקבה אחרי פעילי התאחדות ההנהגה הדרומית נוצרית על פי הוראה ישירה מרוברט קנדי, התובע הכללי של ארצות הברית. האזנות סתר בוצעו החל מסתיו 1963 על רקע חשש לא מבוסס כי פעילים קומוניסטים חדרו לשורות הארגון ועלולים להשתמש בו לצורכי תעמולה והסתה מאידך ולפגוע בניסיונות הממשלה הפדרלית לקדם את חוקי זכויות האדם.
באוגוסט 1971 יוסף לאורי ממנהגי הארגון נפגש עם הנהגת אש"ף והפציר בהם להכיר בישראל ולגשת לפתרון של שלום.
עיר חכמה

עיר חכמה היא חלק מחזון תכנון ערים ואזורים הכולל שילוב בין טכנולוגיות מידע ותקשורת ופתרונות האינטרנט של הדברים באופן מאובטח במטרה לנהל את נכסי העיר ובכללם: מערכות מידע מקומיות, בתי ספר, ספריות, מערכות תחבורה, בתי חולים, תחנות כוח, תשתיות הולכת מים, אשפה, אכיפת חוק ושירותים קהילתיים אחרים. המטרה בבניית עיר חכמה היא לשפר את איכות החיים על ידי ניצול הטכנולוגיה כך שהיא תגביר את היעילות של השירותים המסופקים ותיתן מענה לצורכי התושבים. 
ערים חכמות מאפשרות לגורמים עירוניים יצירת אינטראקציה ישירה עם הקהילה ותשתיות עירוניות, לפקח על הנעשה בעיר ולבחון כיצד ניתן לשפר את איכות החיים. המידע נאסף בזמן אמת באמצעות מערך חיישנים ומהתושבים, ואז מעובד ומנותח, זהו המפתח למעקב אחר חוסר יעילות.
ערים חכמות משמשות לשפר את האיכות, הביצועים ואת האינטראקטיביות של שירותים עירוניים, כדי להפחית את העלויות ואת צריכת המשאבים ולשפר את הקשר בין האזרחים לרשויות. יישומי עיר חכמה מפותחים במטרה לשפר את הניהול העירוני ולאפשר תגובה בזמן אמת לאירועים. על כן עיר חכמה, מוכנה יותר להגיב לאתגרים מאשר עיר עם תקשורת בסיסית עם האזרחים. יחד עם זאת, המונח עיר חכמה נשאר לא ברור ולא מפרט את הדרישות לכך, על כן הוא פתוח להרבה פרשנויות.
מונחים אחרים אשר משמשים להצגת רעיון דומה הם: עיר דיגיטלית, קהילות אלקטרוניות, עיר המידע, עיר מרושתת ועוד.
טכנולוגיית העיר החכמה כוללת שירותים ממשלתיים, תחבורה וניהול התנועה, אנרגיה, בריאות, מים, חקלאות עירונית וניהול פסולת.
שינויים טכנולוגיים, כלכליים וסביבתיים משמעותיים יצרו עניין בערים חכמות, כולל שינוי האקלים, כלכלה מתחדשת, מעבר לקמעונאות מקוונת, בידור מקוון, הזדקנות אוכלוסייה, גידול באוכלוסייה עירונית ולחצים על כספי הציבור. האיחוד האירופי הקדיש מאמצים לאסטרטגיה להשגת צמיחה עירונית "חכמה" למטרופולין באזורי הערים. האיחוד האירופי פיתח מגוון תוכניות תחת "האג'נדה של אירופה הדיגיטלית". ב-2010, ניתן דגש על חיזוק חדשנות, השקעה בשירותי עיר חכמה לצורך שיפור השירותים הציבוריים ואיכות החיים. Arup מעריכים כי השוק העולמי לשירותים עירוניים חכמים יגלגל כ-400 מיליארד דולר לשנה עד 2020. דוגמאות של טכנולוגיות עיר חכמה יושמו במילטון קינס, סאות'המפטון, אמסטרדם, ברצלונה וסטוקהולם.
ריכוז חשוב של חברות טכנולוגייה העוסקות בפיתוח ערים חכמות קיים בישראל, כאשר תל אביב, קיבלה את פרס העיר החכמה העולמי ב-2014. חברות ישראליות מיישמות פתרונות עיר חכמה ברחבי העולם.
מפלגת כלכלה

היסטוריה

את המפלגה הקימו האחים דניאל ובני גולדשטיין בשנת 2012 לקראת הבחירות לכנסת התשע עשרה. על פי מקימיה, מטרת המפלגה היא לשפר את הכלכלה בישראל על ידי שינוי וחידוש חוקים והטבות. בין היתר מימון מלא לתואר ראשון, משכורות לחיילים, הטבות במס ומע"מ לפתיחת עסק ראשון, הפשרת קרקעות, ועוד.
לקראת הגשת הרשימות לוועדת הבחירות המרכזית הוזכרו ידוענים שונים כמי שירוצו מטעם המפלגה, בהם יוסי בובליל ויובל שם-טוב (הידוע בשם "יובל המבולבל"). לבסוף הוצבה בראש הרשימה חברת הכנסת מסיעת קדימה יוליה שמאלוב-ברקוביץ', לאחר שכשלה בפריימריז של הליכוד בהן התמודדה.
במהלך קמפיין הבחירות, פרסמה המפלגה תשדירים פרובוקטיביים, בהם נראים גבר ואישה מתפשטים כאות לכך ש"ישראל מפשיטה אותנו".
בבחירות אלה קיבלה המפלגה פחות מאלפיים קולות ולא עברה את אחוז החסימה. אחד ממקימי המפלגה, בני גולדשטיין, שהוצב במקום השלישי ברשימתה, השתתף בעונות החמישית והשישית של "האח הגדול" ובתוכנית המיזם ואף הציע עצמו לבחירה לקראת הבחירות לנשיאות ב-2014. לקראת הבחירות לכנסת העשרים (2015) פורסמה הכוונה להדיח אותו מהמפלגה לאחר שניסה לגייס ידוענים למפלגה ללא ידיעת אחיו. המפלגה התמודדה בבחירות אלו תחת הכינוי "מפלגת כלכלה בראשות האחים גולדשטיין" כשבראשה דניאל גולדשטיין, אחריו המשורר ומבקר הספרות מנחם בן, במקום החמישי הוצבה המשוררת והעיתונאית הישראלית-וייטנאמית ואן נויין ורק במקום השישי בני גולדשטיין. כעבור כשבועיים התפטר מנחם בן מהרשימה עקב חילוקי דעות עם האחים גולדשטיין. בבחירות אלה המפלגה קיבלה 337 קולות ולא נכנסה לכנסת.
מייק ואללי

מייק ואללי (נולד ב-29 ביוני שנת 1970), מוכר גם כמייק וי, הוא סקייטבורדר מקצועי ואחד הסקייטבורדרים המוכרים והמפורסמים בעולם. גדל באדיסון אשר בניו ג'רזי בארצות הברית. עבר לגור בלונג ביץ' קליפורניה.
גאל ביגירימאנה

קריירת מועדונים

ביגירימאנה נולד בבוג'ומבורה לאב בורונדי ולאם רואנדית. בגיל צעיר עבר עם משפחתו לאוגנדה וכשהיה בן 11 הגיע עם משפחתו לממלכה המאוחדת, בה קיבל מעמד של פליט. בגיל 12 הצטרף לאקדמיה לכדורגל של קובנטרי סיטי. ב-8 באוגוסט 2011 ביגירימאנה ערך את הופעת הבכורה שלו בקבוצה הבוגרת בהפסד 1-0 ללסטר סיטי. במרץ 2012 נבחר ל"חניך השנה" בפוטבול ליג צ'מפיונשיפ.
ב-6 ביולי 2012 ביגירימאנה חתם בניוקאסל יונייטד מהפרמייר ליג. ב-23 באוגוסט, ביגירימאנה ערך את הופעת הבכורה שלו בתיקו 1-1 נגד אטרומיטוס במסגרת מוקדמות הליגה האירופית. ב-2 בספטמבר 2012 ביגירימאנה, ערך את הופעת הבכורה שלו בפרמייר ליג בתיקו 1-1 נגד אסטון וילה. ב-3 בדצמבר הבקיע את שער הבכורה שלו בקבוצה בניצחון 0-3 נגד ויגאן את'לטיק. ב-2 בפברואר 2015 הושאל לגלאזגו ריינג'רס עד לסיום העונה, אך מטעמי בריאות הוא מעולם לא רשם דקות משחק בקבוצה.
ב-16 בנובמבר 2015, ביגירימאנה הושאל לתקופה קצרה לקובנטרי סיטי עד ל-3 בינואר 2016. בהמשך, תקופת השאלתו הוארכה עד ל-24 בינואר ולאר מכן עד לסיום העונה.
ב-26 באוגוסט 2016 ביגירימאנה חתם על חוזה לעונה אחת בקובנטרי. ב-9 בנובמבר 2016 ביגירימאנה הבקיע את שער הבכורה שלו במועדון בניצחון 2-4 נגד ויקומבי וונדררס במסגרת גביע ה-EFL.
ב-2 ביוני 2017 ביגירימאנה חתם לשנתיים במאת'רוול. ב-15 ביולי 2017 ביגירימאנה ערך את הופעת הבכורה שלו בקבוצה במשחק גביע הליגה הסקוטי נגד קווינס פארק. ב-9 באוגוסט ביגירימאנה הבקיע את שער הבכורה שלו בקבוצה בניצחון 2-3 נגד רוס קאונטי.
ב-31 בינואר 2019 ביגירימאנה חתם בהיברניאן עד לסיום העונה.

קריירה בינלאומית

ביגירימאנה זכאי לייצג את רואנדה, בורונדי, מוצאיהם של הוריו ואנגליה. תחילה, ביגירימאנה קיבל זימון מרואנדה, לקראת גביע אפריקה בכדורגל עד גיל 20 בשנת 2013, אך לבסוף סירב.
במאי 2013, זומן לנבחרת אנגליה, עמה השתתף בגביע העולם בכדורגל עד גיל 20.
באוקטובר 2013, סירב לזימון מנבחרת בורונדי, עקב אי-יציבות פוליטית. אולם, ב-15 בנובמבר 2015 ביגירימאנה ערך את הופעת הבכורה שלו עבור בורונדי במסגרת מוקדמות מונדיאל 2018 נגד הרפובליקה הדמוקרטית של קונגו. המשחק הסתיים בתיקו 2-2, אך פיפ"א העניקה ניצחון טכני, עקב שיתופו הלא חוקי של ביגירימאנה.
בקיץ 2019 ביגירימאנה, השתתף עם הנבחרת בגביע אפריקה לאומות 2019.
אוניברסידד קאתוליקה

היסטוריה

המועדון אוניברסידד קאתוליקה הוקם באופן רשמי בשנת 1937 על ידי סטודנטים של אוניברסיטת אוניברסידד קאתוליקה דה צ'ילה.  באופן לא רשמי, הקמת קבוצה לסטודנטים באוניברסיטה החלה כבר בסביבות שנת 1910 כאשר סטודנטים באוניברסיטה שיחקו מספר משחקי כדורגל, בעיקר חובבניים מול סטודנטים מהאוניברסיטה השכנה והמתחרה בסנטיאגו, אוניברסידד דה צ'ילה.
עם הזמן התארגנה הקבוצה באופן מסודר וב-21 באפריל 1937 הוקם רשמית מועדון הכדורגל אוניברסידד קאתוליקה שהחל את דרכו בליגת המשנה הצ'יליאנית מול היריבה, אוניברסידד דה צ'ילה.  לאורך השנים הפכו המפגשים בין שתי הקבוצות הללו למעניינים מאוד בכדורגל הצ'יליאני וזה נחשב למשחק הדרבי הבכיר של צ'ילה.
ההופעה המכובדת ביותר של קאתוליקה בגביע הליברטדורס, המפעל החשוב ביותר בדרום אמריקה הייתה בעונת 1993, כאשר כבר בשלב הבתים הוגרלו הקבוצות הצ'יליאניות (קאתוליקה וקוברלואה) בהגרלה קלה יחסית נגד הקבוצות מבוליביה, סן חוסה דה אורורו וקלוב בוליבר, קאתוליקה סיימה כראש הבית עם שתי תוצאות תיקו 1-1 מול קוברלואה וניצחונות 5-2, 3-0 ו-4-1 על הקבוצות מבוליביה אך הפסד מפתיע, בלה פאז לבוליבאר 3-1 לא הפריעו והקבוצה סיימה ראשונה והעפילה לשלב שמינית הגמר.  בשלב שמינית הגמר פגשה בקבוצת אתלטיקו נסיונל מקולומביה ולאחר שהמשחק הראשון בסנטיאגו נגמר בניצחון 2-0 לקאתוליקה המשחק השני נגמר בהפסד חוץ 2-1 שהספיק לה להמשיך לשלב רבע הגמר.  בשלב רבע הגמר פגשה בקבוצת ברצלונה האקוודורית וניצחה בשני המשחקים, דבר שהעלה אותה למשחקי חצי הגמר, מול אמריקה קאלי מקולומביה שנגמר בניצחון ביתי 1-0 ותיקו בחוץ 2-2 שהספיקו לקאתוליקה להעפלה היסטורית לגמר הטורניר.  הקבוצה הוגרלה בגמר מול קבוצת סאו פאולו מברזיל.  המשחק הראשון, בסאו פאולו נגמר בניצחון ברזילאי מוחץ 5-1 כך שגם ניצחון בסנטיאגו בתוצאה 2-0 לא הספיק לקאתוליקה והיא הוכתרה כסגנית מחזיקת הגביע לעונה זו, ההישג הגדול ביותר של הקבוצה ביבשת דרום אמריקה.
ניקס (ירח)

נתוני מסלול ונטיית הסיבוב

תצפיות טלסקופ החלל האבל גילו כי הירחים הידרה וניקס מסתחררים סביב עצמם בצורה כאוטית (ללא סדר קבוע או צפוי מראש) תוך כדי שהם מקיפים את המערכת הכפולה פלוטו-כארון.‏
מלפומנה

מלפומנה (ביוונית: Μελπομένη; מילולית - "לשיר", "מקהלה") הייתה אחת מתשע המוזות, בתם של זאוס, ראש האלים, ומנמוסינה, אלת הזיכרון ואמן של הסירנות. כמו כול שאר אחיותיה, היא שימשה כבת לווייתו של אפולו. מלפומנה הייתה מוזת הטרגדיה, ולכן היא בדרך כלל מתוארת חובשת מסכת תיאטרון טרגית, ונועלת קותורנוס, מגפיים שהשחקנים הטרגיים היוונים נעלו בהיותם על הבמה. לעיתים היא מחזיקה סכין או אלה בידה האחת, ואת המסכה בידה השנייה, כשזר עלי ברוש מונח על ראשה.
אסטרואיד 18, שנתגלה ב-24 ביוני 1852, נקרא על שמה.
סרגיי סאזונוב

ביוגרפיה

סאזונוב נולד ב-10 באוגוסט 1860 במחוז ריאזאן למשפחת אצולה, ואף היה גיסו של ראש הממשלה פיוטר סטוליפין. בשנת 1883 הוא הצטרף לשירות הדיפלומטי, ובשנת 1906 מונה לשגריר האימפריה הרוסית בוותיקן. בנובמבר 1910 הוא מונה לשר החוץ, ובתפקידו זה תמך בהתקרבות לבריטניה ובמדיניות דיפלומטית מתונה.
סאזונוב פעל במסגרת תפקידו לבודד את אוסטרו-הונגריה ככל הניתן, אולם שמר על מדיניות מתונה בבלקן, מה שעורר עליו את חמת זעמם של הכוחות הקיצוניים ברוסיה. עם פרוץ משבר יולי בעקבות רצח פרנץ פרדיננד הוא הזהיר את אוסטריה כי רוסיה "תגיב צבאית לכל פעולה נגד סרביה", שהייתה בעלת בריתה. עם פרוץ מלחמת העולם הראשונה, פעל סאזונוב למניעת הצטרפותה של רומניה למעצמות המרכז, ובמרץ 1915 קיבל הבטחה מבעלות בריתה של רוסיה על כיבוש הבוספורוס, קונסטנטינופול והצד האירופי של הדרדנלים.
ב-1 באוקטובר 1914 סאזונוב נתן ערבות לרומניה, כי אם המדינה תצדד במדינות ההסכמה, היא תקבל את טרנסילבניה, בוקובינה, ואת הבאנאט, מה שהביא בין השאר בשנת 1916 לצירופה של רומניה למדינות ההסכמה.
ביולי 1916 פרש סאזונוב מתפקידו, וב-12 בינואר 1917 הוא נשלח כשגריר הצאר ללונדון, ובעקבות כך לא שהה בזמן מהפכת פברואר ברוסיה. לאחר מהפכת אוקטובר היה סאזונוב מעורב באופן פעיל בכוחות הצבא הלבן תחת דניקין ואדמירל קולצ'אק, והיה שר החוץ של הממשלה הגולה, ובמסגרת זו הוא גם השתתף בוועידת השלום בפריז בשנת 1919.
סזונוב בילה את שנותיו האחרונות בצרפת וכתב ספר זיכרונות, וב-25 בדצמבר 1927 הוא מת בניס.
מי גבינה

מי גבינה (באנגלית whey) הם תוצר לוואי של ייצור גבינה, הנותר לאחר שחלב הפך לגבן וסונן. ניתן, לחלופין, לקבל מי גבינה כתוצר לוואי של זיקוק קזאין מחלב.
מי הגבינה מכילים אחוזי שומן נמוכים ואחוז חלבון גבוה. במשך מאות שנים הם משמשים תוסף מזון לבקר וחלק מייצורן של גבינות. במהלך המאה ה-20, מי גבינה עובדו לתוסף מזון לאדם בתצורות שונות.

הרכב תזונתי

מי גבינה מכילים כ-96% מים. הם עשירים בחלבון, בעיקר מהסוגים אלפא לקטאלבומין ובטא לקטוגלובולין, ועשויים להכיל אלבומין ופפטידים שונים, כגון GMP (קיצור ל- Glycomacropeptides) בהתאם לשיטת הייצור. 
בטא-לאקטוגלובולין הוא חלבון אשר מהווה החלק הגדול בחלבון מי גבינה (50%), ספציפי בחלב הגורים, מונוגסטרים, ו חיי כיס. מחקרים אודות הקשרים הכימיים אשר נבצעו על חלב פרות גילה ש בטא-לקטוגלובולין יכול להיקשר עם הרבה ליגנדים, לרב עם מולקולות הידרופובית קטנה, כגון חומצות שומן, ויטמין A. הוא עובר שינוי בצורה בטווח PH ש2-9 . החלבון בטא-לאקטוגלובולין שייך לקבוצת חלבונים (ליבוקאלין, באנגלית lipocalin) שהמשקל המלקולי שלה נע בין 18-20kDa. 
מי הגבינה מכילים לקטוז, מינרלים ו-ויטמינים המצויים בחלב, כמו גם שאריות שומן ומלחים מומסים. החלבון המזוקק ממי גבינה מורכב רובו ככולו מחלבונים פשוטי מבנה (globular proteins), ונחשב לחלבון בעל ערך ביולוגי (Biological value) גבוה. כלומר, ספיגתו בגוף כחלק מתזונת האדם היא טובה ויעילה. לחלק מסוגי מי הגבינה המיוצרים מוספים חומרים שונים המקנים להם טעם דומה לזה של מוצרים אחרים כגון שוקו ווניל.

שימושים

מי גבינה הם תוסף מספוא נפוץ בענף גידול הבקר, ובמיוחד בגידול עגלים. צריכת מי גבינה מסייעת לעגלים לעלות במשקל במהירות. במקומות מסוימים בעולם, כגון ניו זילנד, היוו מי הגבינה מספוא חזירים נפוץ. נכון לשנות ה-2000, למעלה מרבע מתוך כלל ייצור מי הגבינה באיחוד האירופי מופנה משימוש ענף הבקר לתזונת האדם. יש המעריכים כי בעתיד מרבית ייצור מי הגבינה תופנה לצורך זה. 
מי גבינה הם שלב הכרחי בתהליך הייצור של גבינת ריקוטה ושל מספר גבינות נוספות. בשווייץ נמכר משקה מקומי בשם ריבלה, שעשוי ממי גבינה מוגזים. שימוש נוסף הוא התססת מי הגבינה וזיקוקם לאלכוהול בסיסי לתעשיית הליקרים. שימוש נפוץ אחר למי גבינה הוא, ייבושם לאבקה יבשה המסיסה במים. אבקה זאת קרויה לרוב אבקת חלבון מי-גבינה (Whey Protein Powder). היא משמשת כחומר גלם בסיסי בתעשיית הממתקים והעוגות וכן תוסף מזון לספורטאים, המעוניינים להגדיל את אחוז החלבון בתזונתם. קיימות אבקות חלבון מי-גבינה מסחריות, השוברות את החלבונים הארוכים לשרשראות אמינו קצרות יותר (על הגבול בין חלבונים ופפטידים). זאת, על מנת לזרז את ספיגתו של החלבון במחזור הדם. כמו כן, האבקות המסחריות מוסיפות לחלבון חומצות אמינו נוספות, על מנת לשפר את ערכו התזונתי.

אבקת מי גבינה

מגוון רחב של מוצרי מזון ובעיקר תוספי תזונה לספורטאים מכילים אבקה שהופקה ישירות ממי גבינה.
בתהליך היצור של אבקת חלבון מי הגבינה, מבודדים את חלבון מי הגבינה, ומנסים לייצר מוצר שבו ריכוז גבוה של חלבון בתוצר אחד הנקרא "אבקת חלבון 100% מי גבינה".
ישנו ויכוח בין אסכולות שונות לגבי יעילות השימוש באבקת מי גבינה כתוסף חלבון האמור לבנות מסת שריר.